ร้านอาหารจานเดียวฝีมือดีประจำสามย่าน เมนูดังของร้านคือราดหน้ากุ้งแม่น้ำตัวใหญ่ เป็นอีกหนึ่งร้านที่ไม่ค่อยได้แวะมาทานเพราะขี้เกียจนั่งรอนาน เนื่องจากอาหารจะถูกปรุงทีละจาน จำได้ว่าสมัยก่อนเคยมานั่งทานแล้วต้องรอนานมากๆ นั่งดูคนทำ ผัดไป ล้างกระทะ/เปลี่ยนกระทะตลอด เวลาต้องทำจานใหม่คือเค้าพิถีพิถันในการปรุงอาหารมาก ต้องนั่งรออย่างใจเย็นแม้ว่าจะหิวก็ตาม

ปัจจุบันสะดวกขึ้นเพราะใช้บริการ LM เช่นเคย แม้ว่าค่าส่งจะไม่ถูกแต่ก็แลกกับความสะดวกสบาย

วันนี้สั่งอาหารไปตอน 13:45 pm ได้อาหารในเวลา 40 นาที เร็วเกินความคาดหมาย น้ำแกงยังอุ่นๆ อยู่เลย ประทับใจจริงๆ น่าจะเป็นเพราะเราสั่งอาหารเวลาที่คนปกติเค้าทานข้าวกลางวันกันเรียบร้อย ไม่ต้องไปแย่งกับพนง ออฟฟิศ

วันนี้สั่ง ข้าวพริกขี้หนูเบคอน (70 บาท) เป็นเมนูสิ้นคิดแต่ทำออกมาใช้ได้ คล้ายๆ กับทานข้าวผัดเนื้อเค็มแบบไม่ใส่ไข่ มีรสเผ็ดนิดๆ ของพริกขี้หนู ข้าวผัดมาได้ร่วนดี ห่อมาบนใบตอง สรุปถูกใจแม้เบคอนจะไม่กรอบก็ตาม ทางร้านให้น้ำซุปมา 1 ถุง (ฟรี) น้ำซุปพริกไทยเยอะไปนิดแต่ก็ดีตรงแถมมาด้วย

เส้นหมี่กระเฉดเนื้อ (70 บาท) เนื้อนุ่มมาก แถมให้มาเยอะอีก เส้นผัดมาได้แบบแห้งๆ ปรุงรสออกเค็มแต่ไม่มาก เติมน้ำส้มและพริกป่นเพิ่มจะลงตัวพอดี ชอบตรงห่อมาบนใบตอง

สรุปชอบร้านนี้ตรงอาหารยังรสชาติดีอยู่แม้จะไม่ได้ไปนั่งทานที่ร้าน